**ΕΝΩΣΗ ΣΥΝΤΑΞΙΟΥΧΩΝ ΕΚΠΑΙΔΕΥΤΙΚΩΝ ΘΕΣΣΑΛΟΝΙΚΗΣ (Ε.Σ.Ε.Θ.)**

**enosisyntekp@gmail.com <https://eseth2022.blogspot.com/>**

**τηλ. Επικοινωνίας: 6976281776- 6972916790**

**Θεσ/νίκη 6-6-2023**

**…………………………...……………………………………………………………………………………….**

**ΨΗΦΙΣΜΑ**

**ΚΑΤΩ ΤΑ ΧΕΡΙΑ ΑΠΟ ΤΟΥΣ ΜΑΧΟΜΕΝΟΥΣ ΣΥΝΔΙΚΑΛΙΣΤΕΣ**

**Απαιτούμε την άμεση ανάκληση της απόφασης μετακίνησης**

**της Προέδρου του Δ.Σ. της ΠΟΠΟΚΠ Νότας Βασιλοπούλου**

Το Δ.Σ. της ΕΝΩΣΗΣ ΣΥΝΤΑΞΙΟΥΧΩΝ ΕΚΠΑΙΔΕΥΤΙΚΩΝ ΘΕΣ/ΝΙΚΗΣ (Ε.Σ.Ε.Θ.) καταγγέλλει τη Διοίκηση του ΟΠΕΚΑ, η οποία με χειρουργικού τύπου μεθοδεύσεις επιδιώκει να παρεμποδίσει τη συνδικαλιστική δράση της συναδέλφου μας συνδικαλίστριας Νότας Βασιλοπούλου, προέδρου του Δ.Σ. της Πανελλήνιας Ομοσπονδίας Προσωπικού Οργανισμών Κοινωνικής Πολιτικής (ΠΟΠΟΚΠ) και του Δ.Σ. του Πανελληνίου Συλλόγου Εργαζομένων ΟΓΑ (ΠΣΕ ΟΓΑ). Συγκεκριμένα, αιφνιδιαστικά και εκδικητικά, χωρίς καμία προηγούμενη ενημέρωσή της, μετακινεί τη συνάδελφο από τη θέση που υπηρετεί αδιαλείπτως από το 2017, σε θέση με χαρακτηριστικά που δυσκολεύουν την άσκηση συνδικαλιστικών καθηκόντων. Η μετακίνηση αυτή αποτελεί ξεκάθαρη, έμμεση μεθόδευση, προκειμένου να καταστεί αδύνατη η ανταπόκρισή της στις συνδικαλιστικές της υποχρεώσεις.

**Ο στόχος της Διοίκησης του Οργανισμού είναι ξεκάθαρος: Επιδιώκει να «πνίξει» την ακηδεμόνευτη φωνή και τη δράση του ΠΣΕ ΟΓΑ και της ΠΟΠΟΚΠ συνολικά επιτείνοντας περαιτέρω το κλίμα εργασιακής ανασφάλειας και τρομοκρατίας μεταξύ των εργαζομένων στον υποστελεχωμένο ΟΠΕΚΑ.** Η τακτική της πάει «χέρι χέρι» με την αντεργατική πολιτική της κυβέρνησης της Ν.Δ. για τη στοχοποίηση της συνδικαλιστικής δράσης, την τρομοκράτηση και τη φίμωση των εργαζομένων.

Κινείται στην κατεύθυνση της επίθεσης στο αγωνιστικό ταξικό συνδικαλιστικό κίνημα και τους αγωνιζόμενους/ες συνδικαλιστές που σε συνέχεια των νόμων Χατζηδάκη και Γεωργιάδη εκδηλώνεται με κάθε είδους επιθέσεις και διώξεις συνδικαλιστικών στελεχών και αγωνιζόμενων συναδέλφων σε πολλούς χώρους (Εκπαίδευση, Υγεία κ.λπ.).

**Με αυταρχισμό η Διοίκηση του ΟΠΕΚΑ χρησιμοποιεί όλους τους τρόπους για να σπείρει τον φόβο ανάμεσα στους εργαζόμενους στον Οργανισμό, τους οποίους θέλει πειθήνια να δέχονται τους εξαντλητικούς ρυθμούς εργασίας και τα κάθε είδους συσσωρευόμενα νέα καθήκοντα, προκειμένου να καλύψουν τις τεράστιες ελλείψεις προσωπικού και να υπηρετήσουν αγόγγυστα τις αυθαιρεσίες της.**

**Η αποψίλωση του Οργανισμού από προσωπικό, αφού καμία νέα πρόσληψη δεν έχει γίνει εδώ και πολλά χρόνια, παρά το ότι συνεχώς αποχωρούν συνταξιοδοτούμενοι συνάδελφοι, δεν είναι φυσικό φαινόμενο. Η πραγματικά δραματική υποστελέχωση του ΟΠΕΚΑ δεν μπορεί να παρουσιάζεται ως επιχείρημα για ανερμάτιστες μετακινήσεις και η παρούσα όπως και οι προηγούμενες Διοικήσεις του Οργανισμού φέρουν την πλήρη ευθύνη.**

Το Δ.Σ. της ΕΝΩΣΗΣ ΣΥΝΤΑΞΙΟΥΧΩΝ ΕΚΠΑΙΔΕΥΤΙΚΩΝ ΘΕΣ/ΝΙΚΗΣ (Ε.Σ.Ε.Θ.) δεν θα αποδεχτεί τον παροπλισμό και τη στοχοποίηση της συνδικαλίστριας Νότας Βασιλοπούλου .

**ΑΠΑΙΤΟΥΜΕ από τη Διοίκηση του ΟΠΕΚΑ την άμεση ανάκληση της μετακίνησης της προέδρου του Δ.Σ. της ΠΟΠΟΚΠ και του Δ.Σ. του ΠΣΕ ΟΓΑ.**

**ΥΨΩΝΟΥΜΕ ΚΟΙΝΟ ΤΕΙΧΟΣ κατά της προσπάθειας περιστολής της συνδικαλιστικής δράσης στον ΟΠΕΚΑ.**

**Το σωματείο μας θα συμμετέχει - στηρίξει τις κινητοποιήσεις που θα οργανωθούν για το ζήτημα αυτό.**

Για το Δ.Σ.

 **Ο Πρόεδρος Η Γεν. Γραμματέας**

Αγαπητός Θανάσης Τσιντίκη Γωγώ